Komisijos reglamentas (EB) Nr. 336/2003
2003 m. vasario 21 d.
iš dalies pakeičiantis Reglamentą (EB) Nr. 824/2000, nustatantį intervencinių agentūrų vykdomo grūdų priėmimo procedūras ir analizės metodus grūdų kokybei nustatyti
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1992 m. birželio 30 d. Tarybos reglamentą (EEB) Nr. 1766/92 dėl grūdų rinkos bendro organizavimo [1], su paskutiniais pakeitimais, padarytais Reglamentu (EB) Nr. 1666/2000 [2], ypač į jo 5 straipsnį,
kadangi:
(1) Komisijos reglamento (EB) Nr. 824/2000 [3] 5 straipsnio 5 dalyje yra numatyta 5 % leistina paklaida tarp svėrimo būdu nustatyto kiekio ir kiekio, apskaičiuoto volumetriniu būdu priėmimo į sandėlius, kuriuose grūdai laikomi, metu. Jei leistina paklaida viršijama, grūdai turi būti pasverti nedelsiant. Jei nustatytas svoris yra mažesnis už užregistruotąjį, svėrimo išlaidas padengia sandėlininkas, jei didesnis - Europos Žemės ūkio orientavimo ir garantijų fondas.
(2) Komisijos reglamento (EEB) Nr. 147/91, apibrėžiančio ir nustatančio žemės ūkio produktų, sandėliuojamų taikant viešosios intervencijos priemones, prarandamo kiekio leistinas paklaidas [4], 2 straipsnyje yra nustatyta grūdų kiekio praradimo atliekant įprastines sandėliavimo operacijas leistina paklaida ir svėrimo operacijų rezultatų skirtumai. Į šią leistiną ribą dar būtina atsižvelgti nustatant kas padengs išlaidas, susijusias su Reglamento (EB) Nr. 824/2000 5 straipsnio 5 dalies d punkte numatytomis svėrimo operacijomis..
(3) todėl Reglamentą (EB) Nr. 824/2000 reikėtų atitinkamai pataisyti.
(4) šiame reglamente numatytos priemonės atitinka Grūdų verslo vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 824/2000 5 straipsnio 5 dalies d punktas pakeičiamas ir išdėstomas taip:
"d) jei leistina paklaida viršijama, grūdai turi būti pasverti nedelsiant. Jei nustatytas svoris yra mažesnis už užregistruotąjį, svėrimo išlaidas padengia sandėlininkas, jei didesnis - Europos Žemės ūkio orientavimo ir garantijų fondas, ir atsižvelgiama į Reglamento (EEB) Nr. 147/91 2 straipsnio 1 dalies pirmoje įtraukoje nustatytą leistiną ribą."
2 straipsnis
Šis reglamentas įsigalioja trečią dieną po jo paskelbimo Europos Bendrijų Oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje, 2003 m. vasario 21 d.